|  |  |
| --- | --- |
|  |  |
| MINISTRI MÄÄRUS | |  |  | | --- | --- | | 04.02.2025 | nr 7 | |
| **Riigi tervishoiuvaru korraldamine** |  |

Määrus kehtestatakse tervishoiuteenuste korraldamise seaduse § 576 lõike 7 alusel.

**§ 1. Määruse reguleerimis- ja kohaldamisala**

(1) Määrusega kehtestatakse riigi tervishoiuvaru (edaspidi *varu*) moodustamise, haldamise, uuendamise ja kasutusele võtmise, aegunud varu mahakandmise ja hävitamise ning aruandluse tingimused ja kord.

(2) Käesoleva määruse nõudeid ei kohaldata tervishoiuteenuse osutaja tegevusvarule.

**§ 2. Varu moodustamine**

(1) Varu moodustamiseks nimetatakse kõiki tegevusi, mille eesmärk on varusse kuuluvate ravimite, seadmete ja vahendite (edaspidi *kaup*) soetamine vastavalt Terviseameti kehtestatud nomenklatuurile, sihttasemetele ja jaotusele.

(2) Terviseamet otsustab haldusaktiga varu moodustamise riigi osalusel asutatud piirkondliku haigla (edaspidi *varu haldaja*) juures.

(3) Terviseamet otsustab haldusaktiga varuga seotud rahaliste vahendite eraldamise. Varu haldamist rahastatakse tegevustoetusena. Varu moodustamist ja mitteroteeruva aegunud või kasutusele võetud varu uuendamist ja aegunud kauba hävitamist rahastatakse sihtfinantseerimisena.

(4) Terviseameti haldusakt sisaldab vähemalt järgmist:

1) valdkonna eest vastutava ministri kehtestatud metoodika alusel varu moodustamine varu haldaja juures, sealhulgas varu koosseis ja sihttasemed;

2) varu moodustamise tähtaeg;

3) vajaduse korral muud varu hoidmise tingimused.

(5) Varu haldaja moodustab füüsilise varu haldusaktis ette nähtud tingimuste alusel.

(6) Varu haldaja teeb Terviseametile ettepaneku nomenklatuuri ja sihttaseme kohta, et tagada kauba ühtivus tema tavapärases kasutuses olevaga ja vastavus valdkonna eest vastutava ministri kehtestatud metoodikale. Ettepanek esitatakse vähemalt üks kord aastas.

**§ 3. Varu haldamine**

(1) Varu haldamiseks nimetatakse kõiki tegevusi, mille eesmärk on tagada varu koosseisus ja kogustes oleva kauba säilitamine vastavalt tootja määratud hoiutingimustele kuni kauba väljastamiseni. Haldamine on ka vajalike tööprotsesside, personali, ruumide, nende sisustuse ja vahendite kasutamine ning tingimuste loomine võimalike ohtude ennetamiseks.

(2) Varu haldaja tagab, et varu koosseisus olev kaup säiliks vastavalt tootja määratud hoiutingimustele kuni varu väljastamiseni.

(3) Varu hoitakse füüsiliselt Eestis. Varu asukoht kooskõlastatakse Terviseametiga. Terviseamet järgib varu asukohtade kooskõlastamisel geograafilise hajutatuse põhimõtet, võttes arvesse ohuhinnangut.

(4) Varu haldaja võib hoida varu füüsiliselt koos enda tegevusvaruga.

**§ 4. Varu uuendamine, mahakandmine ja hävitamine**

(1) Varu haldaja uuendab varu selliselt, et riigi tervishoiuvarusse kuuluv kaup kasutatakse enne aegumist oma töös ära vastavalt vajadusele ning kasutatud kaup asendatakse samaväärse vastu enda kulul.

(2) Varu haldaja tagab ettenähtud sihttaseme igal ajahetkel varu uuendamise kestel.

(3) Kui varusse kuuluvat kaupa ei ole võimalik varu haldaja tavapärases töös ära kasutada, müüakse see võimaluse korral mahakandmise vältimiseks ning varu uuendatakse müügist saadud tulu ulatuses.

(4) Varu haldaja tagab, et varu hulka kuuluv aegunud kaup, mida ei õnnestunud ära kasutada või müüa, kantakse õigel ajal maha ja hävitatakse nõuetekohaselt.

(5) Kui varu maht on langenud alla § 2 lõike 4 punktis 1 ette nähtud sihttaseme seetõttu, et varu on aeguva kauba müügist laekunud vahendite ebapiisavuse tõttu uuendatud osaliselt, maha kantud või Terviseameti otsusega kasutusse võetud, toimub varu taastamine §-s 2 ette nähtud korras Terviseameti haldusakti alusel.

(6) Kui kaup arvatakse varu nomenklatuurist välja, teeb varu haldaja sellega järgmised toimingud:

1) kasutab selle ära tavapärase töö käigus ning panustab omal kulul varu moodustamisse, haldamisse või uuendamisse kasutusele võetud kaubaga samas väärtuses või

2) müüb või hävitab kauba või selle osa vastavalt käesoleva paragrahvi lõikes 2 või 3 sätestatule.

**§ 5. Varu kasutusele võtmine**

(1) Varu võetakse kasutusele Terviseameti haldusaktiga tervishoiuvaldkonna toimepidevuse tagamiseks, hädaolukorraks, eriolukorraks, erakorraliseks seisukorraks, kõrgendatud kaitsevalmiduseks või sõjaseisukorraks valmistumiseks või selle lahendamiseks juhul, kui seda ei ole võimalik saavutada teiste meetmete abil.

(2) Lõikes 1 nimetatud haldusakt peab sisaldama vähemalt järgmist:

1) varu kasutusele võtmise põhjus;

2) kasutusele võetava kauba nimetus ja kogus;

3) varu kasutusele võtmise tingimused;

4) selle tervishoiuteenuse osutaja andmed, kellele kaup väljastatakse.

(3) Nimetatud haldusakt esitatakse teadmiseks valdkonna eest vastutavale ministrile. Vajaduse korral esitatakse haldusakt teadmiseks teistele asjaomastele asutustele ja isikutele.

(4) Kaup loetakse kasutusele võetuks selle väljastamise hetkel.

**§ 6. Aruandlus**

(1) Varu haldaja dokumenteerib varu koguselise ja rahalise arvestuse aluseks olevad toimingud ning peab varu kohta koguselist ja rahalist arvestust.

(2) Varu haldaja esitab Terviseameti määratud korras andmed varu koosseisu ja koguse kohta. Vajaduse korral esitab varu haldaja Terviseameti nõudmisel varu kohta täiendavaid andmeid, sealhulgas aegumine ja asukohad.

(3) Varu haldaja informeerib viivitamata Terviseametit, kui tal pole võimalik või otstarbekas oma kohustusi endast mittesõltuvatel põhjustel täita.

(allkirjastatud digitaalselt)

Riina Sikkut

terviseminister

(allkirjastatud digitaalselt)

Maarjo Mändmaa

kantsler